CELEX: C2005/271/40
Language: da
Date: 2005-10-29 00:00:00
Title: Sag T-305/05: Sag anlagt den 1. august 2005 — Balabanis og Le Dour/Kommissionen

29.10.2005   
            
            
               DA
            
            
               Den Europæiske Unions Tidende
            
            
               C 271/20
            
         Sag anlagt den 1. august 2005 — Balabanis og Le Dour/Kommissionen
   (Sag T-305/05)
   (2005/C 271/40)
   Processprog: fransk
   Parter
   
      Sagsøgere: Panagiotis Balabanis (Bruxelles, Belgien) og Olivier Le Dour [Bruxelles, Belgien) [ved: avocats X. Martin M., S. Orlandi, A. Coolen, J.-N. Louis og E. Marchal]
   
      Sagsøgt: Kommissionen for De Europæiske Fællesskaber
   Sagsøgernes påstande
   
               —
            
            
               Annullation af Kommissionens afgørelse om ikke at tage hensyn til sagsøgernes fortjenester i forbindelse med forfremmelsesåret 2004 og af afgørelserne om ikke at forfremme dem til den højere lønklasse inden for deres kategori.
            
         
               —
            
            
               Kommissionen tilpligtes at betale sagens omkostninger.
            
         Søgsmålsgrunde og væsentligste argumenter
   I nærværende sag har sagsøgerne, som blev udnævnt til tjenestemænd på prøve den 16. marts 2002, og som i henhold til den nye affattelse af vedtægtens artikel 45 følgelig har den krævede minimumsanciennitet på to år i lønklassen pr. 16. marts 2004, anfægtet ansættelsesmyndighedens afslag på, at anse dem for forfremmelsesværdige i forfremmelsesåret 2004, og at forfremme dem til den højere lønklasse inden for deres kategori i samme forfremmelsesår.
   Sagsøgerne har til støtte for deres påstande anført, at vedtægtens artikel 45 er tilsidesat. I henhold til denne nye bestemmelse skal der nemlig tages hensyn til prøvetiden ved beregningen af minimumsancienniteten i lønklassen.